open-index/open-wikipedia-markdown huggingface dataset:
Ethereum

**Ethereum** on turukapitalisatsioonilt teine kõige suurem krüptoraha platvorm Bitcoini järel. Ethereum on avatud koodiga ja baseerub plokiahela tehnoloogial. Nagu ka Bitcoin, on Ethereum detsentraliseeritud võrk ega allu keskse organisatsiooni kontrollile, mis võimaldab anonüümselt veebimakseid teha ilma panga või kolmanda osapoole vajaduseta.

## Ülevaade
Ethereumi vahetusüksuste tähistamiseks kasutatakse lühendit ETH ja sümbolit kreeka tähe Xi Ξ kujul. Murdosadel on oma nimed: 1/1000 — finney, 1/106 — szabo, 1/1018 — wei.

Ethereumi kaevandamine sarnaneb Bitcoini kaevandamisele, kuid Ethereumi plokiahela lahendamisel teenib kaevandaja endale Ether'i. Ethereumi üheks põhifunktsiooniks on nutilepingud. Ethereumi nutilepinguid täidab Ethereumi virtuaalne masin ehk EVM (inglise keeles *Ethereum Virtual Machine*).

Nagu ka iga teise krüptorahaga, saab ka Ethereumi osta, müüa, sellega maksta, ja seda vahetada. Ethereumi tehnoloogia annab võimalust registreerida mis tahes varadega tehinguid plokiahela tüüpi lepingute jaotatud baasil, ilma et kasutataks traditsioonilisi juriidilisi protseduure. Erinevalt Bitcoinist on Ethereum piiramatu varuga krüptovaluuta. See tähendab, et krüptovaluuta võib olla inflatsiooni all. Ethereumiga kaubeldakse aktiivselt krüptovaluutade vahetusteenustes. Selle kogu kapitalisatsioon 2021. aasta veebruaris ületas 180 miljardit dollarit.

Oma huvist platvormi vastu on teatanud erinevad organisatsioonid, sealhulgas Microsoft, IBM, JPMorgan Chase. Bloomberg Businessweek väidab, et Ethereumi jaotatud tarkvara saavad kasutada kõik, kes otsivad kaitset loata sekkumise eest. Võite turvaliselt teha äri kellegagi, keda te ei tunne, sest tingimused on täpsustatud plokiahelasse sisse ehitatud nutilepingus.

## Ajalugu
Ethereum kuulutati välja Põhja-Ameerika Bitcoini konverentsil Miami, 2014. aasta jaanuaris.

2014. aasta alguses asutati Eetheuma Šveits GmbH Šveitsis.

## Viited

## Välislingid
* Ethereum
Tiia Karelson

**Tiia Karelson** (sündinud 1. augustil 1949) on Eesti kunstiettevõtja ja kunsti propageerija, E-Kunstisalongi juhataja. 

Ta on lõpetanud Friedrich Reinhold Kreutzwaldi nimelise Võru 1. Keskkooli ja lõpetanud seejärel Tartu Riikliku Ülikooli keemikuna. 

Algul töötas Tiia Karelson mõnda aega Tartu KEKis söökla ja baari juhatajana. Aastal 1997 rajas ta Tartu E-Kaubamajas E-Kunstisalongi. Ta on olnud Tartu Kõrgema Kunstikooli nõunike kogu liige.

## Tunnustus

* 2015 – Tartu edukas daam
* 2020 – Tartu Tähe kavaler

## Isiklikku
Tema abikaasa on keemikust akadeemik Mati Karelson, nende üks poeg Kaupo Karelson on teleprodutsent ja teine poeg Karel Karelson on arst.

## Viited
Joseph Acaba

**Joseph Michael Acaba** (sündinud 17. mail 1967) on Ameerika Ühendriikide õpetaja, hüdrogeoloog ja NASA astronaut.

1990. aastal sai Acaba California Ülikoolist bakalaureusekraadi geoloogia erialal ning 1992. samal erialal magistrikraadi Arizona Ülikoolist. 

Acaba oli kaks aastat Rahukorpuse vabatahtlik, õpetades aastatel 1994–1996 Dominikaani Vabariigis. Ta on aasta töötanud ka matemaatikaõpetajana. 2004. aastal valiti ta NASA astronaudiks ning temast sai esimene Puerto Rico juurtega astronaut.

Acaba esimene missioon oli Space Shuttle'i programmi STS-119, mis startis 2009. aastal ja viis Rahvusvahelisse Kosmosejaama (ISS) viimase komplekti päikesepaneele. Maist kuni septembrini 2012 oli ta ISS-i 31. ja 32. ekspeditsiooni liige ja 2017. aastal 53. ja 54. ekspeditsiooni liige.

## Viited
Kalõnivka rajoon

**Kalõnivka rajoon** (ukraina keeles *Калинівський район*) oli rajoon Ukrainas Vinnõtsja oblasti põhjaosas. Rajooni halduskeskus oli Kalõnivka linn.

2018. aastal oli rajooni elanike arv 57 409.

2020. aastal toimunud haldusreformi käigus liideti Kalõnivka rajoon Hmilnõki rajooniga.

## Külasid
*Adamivka
*Antonopil
*Baikivka
*Berežanõ
*Družne
*Harassõmivka
*Hlõnsk
*Kordelivka
*Lemešivka
*Lissova Lõssijivka
*Ljulõntsi
*Mali Kutõštša
*Mõrne
*Napadivka
*Nova Greblja
*Pavlivka
*Prõlutske
*Põkiv
*Radivka
*Zabara
*Zalõvanštšõna
*Žõgalivka
*Uladivske

## Viited
Coma superparv

**Coma superparv (SCl 117)** on galaktikate superparv, mis koosneb Coma ja Lõvi galaktikaparvest.

Coma superparv asub Berenike Juuste tähtkujus, Suure Seina keskosas. Superparv asub Maast umbes 300 miljoni valgusaasta kaugusel. See on lähim galaktikate superparv Virgo superparvele, milles asub Linnutee.

Superparve diameeter on umbes 20 miljonit valgusaastat ning see sisaldab üle 3000 galaktika.

## Viited
Amber Heard

**Amber Laura Heard** (sündinud 22. aprillil 1986) on Ameerika Ühendriikide näitleja. Tema kõige tuntum osatäitmine on 2018. aasta filmis "Aquaman".

## Elulugu
Amber Heard sündis ja kasvas Texase osariigis pealinnas Austinis. Teismelisena osales tulevane näitleja kooliteatri lavastustes, reklaamiklippides, poliitilistes kampaaniates ja reklaamikampaaniates. 

Kui Amber oli 16-aastane, hukkus tema parim sõbranna autoõnnetuses. Sellest ajendatuna kuulutas Heard, kes oli katoliiklikus peres üles kasvanud, end ateistiks. 17-aastaselt lahkus ta katoliiklikust Püha Miikaeli Akadeemiast ja läks New Yorki, kus ta hakkas modellina tööle. See elukutse talle aga ei meeldinud ning varsti läks ta Los Angelesse oma unistust täitma – näitlejaks saama. 

Varsti kutsuti Amber näitlema seriaalis "Palm Springsi müsteeriumid" ("Hidden Palms"), kus ta mängis Greta Matthewsi, kes jääb ilma emast ja armastatust ning hakkab sõbrustama sarja peakangelase Johnnyga. Selle rolli saamiseks pidi Amber kaalust alla võtma: nelja kuuga kaotas ta karmi dieediga 11 kilogrammi. Seriaali hakkas näitama CW Network, kuid 12 jaost nägid vaatajad vaid 8, sest selle näitamine katkestati.

2015. aastal abiellus ta näitleja Johnny Deppiga, kuid paar läks lahku juba 2016. aastal ning lahutus jõustus 2017. aastal. Sellele järgnes laia kõlapinda leidnud kohtuvaidlus *[[Depp v. Heard]]*, mille Heard kaotas.

## Viited
Titan IV

**Titan IV** oli USA Titan raketipere kanderakett, mida arendas Martin Marietta (praegu Lockheed Martin). Titan IV kasutas Ameerika Ühendriikide õhuvägi. 

Titan IV oli viimane Titan raketipere kanderakett, mida kasutati aastatel 1989 kuni 2005. Titan IV asendati kanderakettidega Atlas V ja Delta IV, sest selle kasutamisega kaasnesid suured kulud ning mille kütused olid mürgised, tekitades muret ohutuse pärast.

## Viited
Kooriümbriskäik

**Kooriümbriskäik** ehk **deambulatoorium** (ladina keelest *ambulo*; *de-ambulo* 'ringi käima', 'jalutama', 'rändama'; *ambulatio*; *de-ambulatio* 'jalutuskäik', 'ringkäik') on keskaegses arhitektuuris kiriku külglöövide pikendus, mis kulgeb nelitisest ida pool ümber kooriruumi ja koorilõpmiku. Reeglina on see võlvitud ja arkaadina kooriruumi suunas avatud. Kooriümbriskäiku avanevad kabelipärja kabelid.

Kooriümbriskäik võimaldab missat teenindavate vaimulike vaba liikumist ümber koori.

## Viited
Wschowa

**Wschowa** (saksa *Fraustadt*) on linn Poolas Lubuszi vojevoodkonnas, Wschowa maakonna ja Wschowa valla halduskeskus.

Wschowat on esmamainitud 1136. aastal, linnaõigused sai 1273. aastal. 1343. aastal ühendas Poola kuningas Kazimierz III Wschowa Poola Kuningriigiga. 

18. sajandil resideerisid Wschowas tihti kuningad August II ja August III ning Wschowat kutsuti seetõttu Poola mitteametlikuks pealinnaks. 

Teise Poola jagamise tagajärjel läks linn 1793. aastal Preisi kuningriigi võimu alla. Lühijest aega oli Wschowa aastatel 1807–1815 Varssavi hertsogiriigi koosseisus. Raudteeühenduse Wrocławi ja Poznańiga sai Wschowa 1857. aastal. 

Tagasi Poolale läks linn 1945. aastal.

## Viited
Kopti kunst

**Kopti kunst** on Egiptuses loodud varakristlik kunst, peamiselt ajavahemikust 3.–12. sajand, mil Egiptus kuulus Rooma ja hiljem Bütsantsi keisririigi koosseisu.

## Kirjeldus
Koptide kujutav ja dekoratiivkunst olid Lähis-Ida eeskujul ekspressiivse väljenduslaadiga. Inimese kujutamise traditsioon lähtus hilisantiigi maalikunstist, näiteks on nähtud kopti ikoonide sarnasust Fajjumi muumiaportreedel kujutatud nägudega. Egiptuse kloostrites loodi kivireljeefe, seinamaale ja ikoone. Tarbekunstist viljeldi elevandiluu- ja puunikerdust ning köitekunsti (sealt on pärit kopti köide). Tavaliselt loetakse kopti kunsti hulka ka figuraalsete kaunistustega linased ja villaseid tekstiilid, nn kopti tekstiilid, millel pole ilmtingimata usulist sisu.

Stiililt kasvas kopti kunst välja Egiptuse hilisantiigist, mis segas Vana-Egiptuse ja hellenistliku kunsti motiive. Tagasihoidlikud majanduslikud tingimused ja rikaste tellijate puudumine tingisid kopti kunstis monumentaalse arhitektuuri puudumise, kalliste materjalide vähese kasutamise ning lihtsa rahvaliku stiili. Joonistuslik kuju ja detailid on sageli lihtsustatud, näiteks on figuurid võrreldes hellenistliku kunstiga sageli ebaproportsionaalsed. Kaunistusmotiivide valik on väike, motiivistik on pärit antiikkunstist või Lähis-Idast (greifide ja paabulindude kujutised) ja sobitatud  kristlike teemadega.

Alates 7. sajandist mõjutas kopti kunst islamimaade kunsti.

## Pildid

File:Vierge filant 01.JPG|Osa Maarja kuulutamise puitreljeefist, 5. sajand, Louvre
File:Faras Saint Anne.jpg|Püha Anna (osa seinamaalist), 8. sajand. Varssavi Rahvusmuuseum
File:Funerary Stela LACMA 47.8.10.jpg|Lubjakivist hauakivi. 5.–8. sajand 
File:Faras capitel.png|Kapiteel, Briti Muuseum
File:Sudan Farras fresco of cathedral 22dez2005.jpg|Jeesuse sünni stseen 10. või 11. sajandist, Sudaan


## Vaata ka
* koptid
* kopti keel
* kopti tähestik

## Viited

## Välislingid
* Coptic Egypt. (Western sculpture) – britannica.com
* Coptic Egypt. (Western painting) – britannica.com
* N. Tomoum. Coptic Art Revealed (artikkel kopti kunsti näitusest Kairos, inglise keeles)
* Video: Coptic Art (sarjast "Art of Eternity - Painting Paradise", BBC4)
Andrius Palionis

**Andrius Palionis** (sündinud 5. juunil 1975 Kaunases) on Leedu poliitik. Ta oli 7. augustist 2019 kuni 11. detsembrini 2020 Leedu põllumajandusminister.

Ta sündis 1975. aastal Kaunases. Ta lõpetas 1993. aastal Vilniuse Šeškinė keskkooli. 1998. aastal lõpetas ta Vilniuse ülikooli majandusteaduskonna raamatupidamise ja auditeerimise erialal.

Ta töötas aastatel 1994–1995 Leedu statistikaosakonnas, 1995–1996 Leedu aktsiate innovatsioonipangas ja 1996–2000 Hermise pangas. Aastatel 2000–2001 töötas ta SEB panga Leedu filiaalis. Aastatel 2001–2006 oli ta UAB Ginvesta peafinantseerija ja aastatel 2006–2012 UAB BTN direktor.

2012. aastast on ta seimi liige. 7. augustist 2019 kuni 11. detsembrini 2020 oli ta Leedu põllumajandusminister.

## Isiklikku
Ta on abielus ja tal on kaks tütart. Tema isa Juozas Palionis (1950–2011) oli Leedu poliitik, aastatel 2004–2011 seimi liige.
Mormooni rada

**Mormooni rada** (inglise keeles *Mormon Trail*) on umbes 2100 kilomeetri pikkune marsruut Ameerika Ühendriikides, mis kulgeb Illinoisi osariigis asuvast Nauvoo linnast läbi viie osariigi tänapäeva Salt Lake Citysse. Mormooni raja kaudu rändasid väljaaetud Viimse Aja Pühade Jeesuse Kristuse Kiriku liikmed 1846. ja 1847. aasta talvel idast läände ligi kolm kuud.

Nauvoo oli kiriku teerajajate peamine asula aastatel 1839–1846. Salt Lake City asustasid Brigham Young ja tema järgijad 1847. aastal.

## Vaata ka
*Bozemani rada
*California rada
*Oregoni rada
*Santa Fe rada

## Välislingid
Narva Täiskasvanute Kool

**Narva Täiskasvanute Kool** on riigikool Narvas aadressil Kalda 9 hoones, mis on heas seisus ja mida on kasutanud lähiajaloos mitmed haridusasutused. Kooli õppekeel on alates 2017. aastast eesti keel. Narva Täiskasvanute Kool on ühe asutusena tegutsev põhikool ja gümnaasium, kus on loodud võimalused lõpetada põhikool või gümnaasium mittestatsionaarses õppes või eksternina.

Haridus- ja teadusminister Kristina Kallas ning Narva linnapea Jaan Toots allkirjastasid 30. mail lepingu Narva Täiskasvanute Kooli pidamise üleandmiseks riigile käesoleva aasta 1. septembrist.

Kooli direktor on Stanislav Nemeržitski. Stanislav Nemeržitski alustas tööd Narva Täiskasvanute Kooli juhina 7. aprillil 2025, võttes teatepulga üle kooli ajutiselt juhtinud Jõgevamaa Gümnaasiumi direktorilt Priit Põdralt.

Varem kandis kool nime **Noorte tööliste kool** (*Школа рабочей молодёжи*) ja **Narva Õhtukool** (*Нарвская вечерняя школа*). Kuni 1. septembrini 2003 oli kooli nimi **Narva Õhtukeskkool** ja seejärel kuni 9. novembrini 2004 **Narva Täiskasvanute Gümnaasium**.

Aastani 2008 tegutses kool aadressil Aleksander Puškini tänav 31, 2008. aasta suvel kolis kool endise Narva Peetri Kooli (tänapäeval Narva 6. Kooli) majja.

## Viited
## Välislingid
* Kooli koduleht
Sergei Trubetskoi

Vürst **Sergei Petrovitš Trubetskoi** (vene k. **Серге́й Петро́вич Трубецко́й**; 29. augustil 1790 Nižni-Novgorod – 22. novembril 1860 Moskva) oli Vene sõjaväelane, Trubetskite suguvõsa liige, 1812. aasta Isamaasõjast osavõtja, kaardiväe polkovnik ning hiljem üks Dekabristide ülestõusu organiseerijaid. Oli oma poliitilistelt vaadetelt lähedane Nikita Mikhailovits Muravjovile. Ta määrati dekabristide ülestõusu eelõhtul selle juhiks, kuid ülestõusu päeval ei ilmunud ta kohale, kuna tõenäoliselt kartis ülestõusu läbikukkumist ja otsis hoopis varjupaika Austria saadiku Ludwig von Lebzelterni (oma naise õemehe) juurest, kus ta ka ülestõusule järgnenud ööl arreteeriti.
Heidi-Ingrid Maaroos

**Heidi-Ingrid Maaroos** (sündinud 12. septembril 1942) on eesti arstiteadlane, gastroenteroloog ja perearst. 

Ta on Tartu Ülikooli arstiteaduskonna emeriitprofessor. 

1986. aastal alustas ta Eestis *[[Helicobacter pylori]]* teemalisi uuringuid ning sellel teemal kaitses ta ka 9. septembril 1991 meditsiinidoktori väitekirja. Tema eestvedamisel loodi Tartu Ülikoolis *H. pylori* uurimisrühm.

## Tunnustus
* 1994 – aasta naine
* 1995 – Eesti Vabariigi teaduspreemia (riigiteaduspreemia; kollektiivi juht)
* 2001 – Eesti Punase Risti III klassi teenetemärk
* 2011 – Tartu Ülikooli suur medal
* 2012 – Eesti Vabariigi teaduspreemia (pikaajalise tulemusliku teadus- ja arendustöö eest)
* 2017 – Tartu Ülikooli Kliinikumi preemia

## Viited

## Välislingid

*
TvN

**TVN** (**T**otal **V**ariety **N**etwork; stiliseeritud kui **tvN**) on Lõuna-Korea üleriigiline üldine meelelahutusvõrk, mis kuulub CJ ENM-ile ning on saadaval kaabel-, SkyLife- ja IPTV-platvormidel. Alates 2014. aastast juhib võrku Rhee Myung-han.
JTBC

**JTBC** (lühend nimetusest Joongang Tongyang Broadcasting Company; stiliseeritud kui **jtbc**) on Lõuna-Korea tellimisvõrgu ja ringhäälinguettevõte, mille suurim aktsionär on JoongAng Ilbo/The JoongAng Group, millel on 25% aktsiatest. See alustas tegevust 1. detsembril 2011.

JTBC on 2011. aasta seisuga üks neljast uuest Lõuna-Korea üleriigilisest üldisest kaabeltelevisioonivõrgust, mis tegutsevad Channel A, TV Chosuni ja MBN-i kõrval. Neli uut võrku täiendavad olemasolevaid tavalisi tasuta TV-võrke, nagu KBS, MBC, SBS ja muud väiksemad kanalid, mis käivitati pärast dereguleerimist 1990. aastal.
Ustka

**Ustka** (saksa Stolpmünde, kašuubi Ùskô) on linn Poolas Pomorze vojevoodkonnas Słupski maakonnas. Ustka asub Läänemere kaldal, Słupia jõe suudmes.

Küla on esmamainitud 1310. aastal. Raudteeühenduse sai Ustka 1878. aastal. Linnaõigused alates 1935. aastast. Kuni 1945. aastani oli linn Saksamaa koosseisus.

## Viited
Twardogóra

**Twardogóra** (saksa *Festenberg*) on linn Poolas Alam-Sileesia vojevoodkonnas Oleśnica maakonnas, Twardogóra valla halduskeskus. Twardogóra asub Oleśnicast umbes 18 km põhjakirdes.

Twardogóra asutati ja sai linnaõigused 1293. aastal. Kuni 1945. aastani oli linn Saksamaa koosseisus.

## Viited
Zawiercie

**Zawiercie** on linn Poolas Sileesia vojevoodkonnas, Zawiercie maakonna halduskeskus. Zawiercie asub Warta jõe ääres Katowicest umbes 39 km kirdes ja Częstochowast ligikaudu 42 km lõunakagus.

Zawiercie on tööstuslinn ja raudteesõlm.

Küla on esmamainitud 12. sajandil. Kolmanda Poola jagamise tagajärjel läks Zawiercie 1795. aastal Habsburgide Austria keisririigi võimu alla. 1809. aastal läks Zawiercie Varssavi hertsogiriigi koosseisu. Neljanda Poola jagamise tulemusel läks Zawiecie 1815. aastal Venemaa Keisririigiga personaalunioonis olnud Kongressi-Poola koosseisu. Raudteeühenduse sai asula 1847. aastal. Linnaõigused sai Zawiercie 1915. aastal.

## Viited
Coma galaktikaparv

**Coma galaktikaparv (Abell 1656)** on galaktikaparv, mis sisaldab üle tuhande galaktika.

Coma galaktikaparv moodustab koos Leo galaktikaparvega Coma superparve. Parv asub Maast 321 miljoni valgusaasta kaugusel Berenike Juuste tähtkujus. Parve kümne heledaima spiraalgalaktika tähesuurused on 12 kuni 14.

Parve keskosas asuvad kaks suurt elliptilist galaktikat: NGC 4874 ja NGC 4889.

## Viited
Ustroń

**Ustroń** (saksa Ustron) on linn Poolas Sileesia vojevoodkonnas Cieszyni maakonnas. Ustroń asub Wisła jõe ääres, Tšehhi piirist umbes 4 km kaugusel.

Ustroń on kuurortlinn ja talispordikeskus.

Asulat on esmamainitud 1305. aastal. Raudteeühenduse sai 1888. aastal. Poola koosseisus alates 1918. aastast, enne seda kuulus Austria-Ungarile. Linnaõigused sai 1956. aastal.

## Viited
Środa Śląska

**Środa Śląska** (saksa Neumarkt in Schlesien) on linn Poolas Alam-Sileesia vojevoodkonnas, Środa Śląska maakonna ja Środa Śląska valla halduskeskus. Środa Śląska asub Wrocławi kesklinnast umbes 31 km läänes.

Asula on rajatud 1210. aasta paiku, Magdeburgi linnaõigused sai 1235. aastal. Kuni 1945. aastani oli linn Saksamaa koosseisus.

## Viited
Leo galaktikaparv

**Leo galaktikaparv** (Abell 1367) on galaktikaparv.

See asub Maast umbes 330 valgusaasta kaugusel Lõvi tähtkujus. See on koos Coma galaktikaparvega üks kahest galaktikaparvest, mis moodustab Coma superparve, mis on osa Suurest Seinast.

Galaktikaparves asub üle 100 galaktika, sealhulgas NGC 3842, mis on parve heledaim liige. NGC 3842 sisaldab ühte suurimat teadaolevat musta auku.

## Viited
Sulęcin

**Sulęcin** (saksa *Zielenzig*) on linn Poolas Lubuszi vojevoodkonnas, Sulęcini maakonna ja Sulęcini valla halduskeskus. Sulęcin asub Gorzów Wielkopolskist umbes 34 km lõunas.

Asulat on esmamainitud 1241. aastal. Linnaõigused sai Sulęcin enne 1244. aastat. Tööstuse areng algas 19. sajandi teisel poole, raudteeühenduse sai linn 1890. aastal. Kuni 1945. aastani oli linn Saksamaa koosseisus.

## Viited
Ruciane-Nida

**Ruciane-Nida** (saksa keeles kuni 1938. aastani *Rudczanny*, 1938–1945 *Niedersee*) on linn Poolas Warmia-Masuuria vojevoodkonnas Piszi maakonnas, Ruciane-Nida valla halduskeskus. Ruciane-Nida asub ajaloolises Masuuria piirkonnas.

Linn moodustati 1. jaanuaril 1966, kui ühendati Ruciane, Nida, Wola Ratajowa ja Guzianka asulad.

## Viited
Delta IV Heavy

**Delta IV Heavy** oli ühekordne suure kandevõimega kanderakett, mida tootis United Launch Alliance (ULA).

Delta IV Heavy oli NASA Space Launch System ja SpaceX-i Falcon Heavy järel võimsuselt kolmas kasutuses olev kanderakett. See koosnes Common Booster Core-ist (CBC) ja kahest kiirendina kasutatavast CBC-st. Kanderakett tegi oma esmalennu 2004. aastal.

Delta IV Heavy suutis Maa-lähedasele orbiidile viia 25 980 kg kaaluva lasti ja Marsile 8000 kg.

Augustis 2019 teatas ULA, et viimane Delta IV Heavy start toimub 2023 aastal, kuid see lükkus edasi 2024 aastasse. Viimane start toimus 9. aprillil 2024. 

## Viited
Taal (perekonnanimi)

**Taal ** on eesti perekonnanimi. 

2020. aasta 1. jaanuari seisuga oli Eestis perekonnanimi Taal 445 inimesel: 218 mehel ja 227 naisel. Perekonnanimede levikult on Taal meeste puhul 255. kohal ja naiste puhul 281. kohal. Perekonnanimi Taal on levinuim Võru maakonnas, kus neid oli maakonna 10 000 elaniku kohta 13,68.

## Nime kandjaid
*Olari Taal, eesti ärimees ja poliitik (1953–)
*Ralf Taal, eesti pianist ja muusikapedagoog (1974–)
*...

## Viited
Nowe Miasto Lubawskie

**Nowe Miasto Lubawskie** (saksa keeles *Neumark in Westpreußen*) on linn Poolas Warmia-Masuuria vojevoodkonnas, Nowe Miasto Lubawskie maakonna halduskeskus. Nowe Miasto Lubawskie asub Drwęca jõe ääres, Olsztynist umbes 70 km lääneedelas.

Linn on rajatud 1325. aastal. Alates 1466. aastast oli Poola Kuningriigi koosseisus. Esimese Poola jagamise tagajärjel läks linn 1772. aastal Preisi kuningriigi võimu alla. Tagasi Poola koosseisu läks Nowe Miasto Lubawskie 1919. aastal.

## Viited
Lipp (perekonnanimi)

**Lipp** on eesti perekonnanimi. 

2020. aasta 1. jaanuari seisuga oli Eestis perekonnanimi Lipp 463 inimesel: 212 mehel ja 251 naisel. Perekonnanimede levikult on Lipp meeste puhul 270. kohal ja naiste puhul 239. kohal. Perekonnanimi Lipp on levinuim Saare maakonnas, kus neid oli maakonna 10 000 elaniku kohta 9,24.

## Nime kandjaid
*Heino Lipp, eesti metsavend (1910–1949)
*Heino Lipp, eesti sportlane (1922–2006)
*Jaan Lipp, eesti ajakirjanik (1858–1924)
*Herman Lipp, eesti agronoom (1906–1988)
*Martin Lipp, eesti vaimulik (1854–1923)
*Vladimir Lipp, Eesti NSV partei- ja riigitegelane (1904–?)
*...

## Viited
Nauvoo

**Nauvoo** on linn Ameerika Ühendriikides Illinoisi osariigis Hancocki maakonnas. Nauvoo asub Mississippi jõe vasakkaldal. Mississippi vastaskaldal asub Iowa osariik.

Elanike arv oli 2020. aasta rahvaloenduse kohaselt 950. Aastal 2010 oli elanikke 1149.

Nauvoo oli Viimse Aja Pühade Jeesuse Kristuse Kiriku teerajajate peamine asula aastatel 1839–1846, kes pärast seda välja aeti. Kiriku liikmed võtsid ette peaaegu 2100-kilomeetrise rännaku nn mormooni rajal, et jõuda tänastele Salt Lake City aladele.

Alates 1960. aastatest on Nauvoo linn ajaloolise tähtsusega mälestusmärgina muinsuskaitse all.

## Viited

## Välislingid
Salt Lake Temple

**Salt Lake Temple** on mormoonide suurim tempel, mis asub Viimse Aja Pühade Jeesuse Kristuse Kiriku keskuses Salt Lake City'is ja õnnistati aastal 1893.

## Välislingid
Janno

**Janno** on mehenimi.

2020. aasta 1. jaanuari seisuga oli Eestis eesnimi Janno 1304 mehel. Janno oli levikult 136. mehenimi. Janno oli keskmiselt 37 aasta vanune (mediaanvanus oli 38). Kõige populaarsem oli eesnimi Janno vanuserühmas 40–44, kus neid oli 10 000 elaniku kohta 28.09.

## Nime kandjaid
*Janno Bergmann
*Janno Jürgens
*Janno Jürisson
*Janno Kivisild
*Janno Lahe
*Janno Puusepp
*Janno Põldma
*Janno Reiljan
*Janno Siimar
*Janno Simm
*Janno Trump

## Viited
Talvik (perekonnanimi)

**Talvik ** on eesti perekonnanimi. 

2020. aasta 1. jaanuari seisuga oli Eestis perekonnanimi Talvik 312 inimesel: 154 mehel ja 158 naisel. Perekonnanimede levikult on Talvik meeste puhul 447. kohal ja naiste puhul 491. kohal. Perekonnanimi Talvik on levinuim Valga maakonnas, kus neid oli maakonna 10 000 elaniku kohta 9,24.

## Nime kandjaid
*Agu-Tõnis Talvik, eesti keemik (1934–)  
*Alice Talvik, eesti telediktor (1940–)
*Artur Talvik, eesti filmiprodutsent ja stsenarist (1964–)
*Edgar Talvik, eesti õigusteadlane (1911–1992)
*Heiti Talvik, eesti luuletaja (1904–1947)
*Herman Talvik, eesti kunstnik (1906–1984)
*Leelo Talvik, eesti vokaalpedagoog (1944–2021)
*Mati Talvik, eesti teleajakirjanik (1942–2018)
*Merle Talvik, eesti näitleja (1954–)
*Raul Talvik, eesti arstiteadlane (1935–2016) 
*Tiina Talvik, eesti pediaater ja arstiteadlane (1938–)
*...

## Viited
Lomp (perekonnanimi)

**Lomp** on eesti perekonnanimi. 

2020. aasta 1. jaanuari seisuga oli Eestis perekonnanimi Lomp 386 inimesel: 197 mehel ja 189 naisel. Perekonnanimede levikult on Lomp meeste puhul 302. kohal ja naiste puhul 372. kohal. Perekonnanimi Lomp on levinuim Jõgeva maakonnas, kus neid on maakonna 10 000 elaniku kohta 7,7.

## Nime kandjaid
*Armin Lomp
*Priit Lomp
*Signe Lomp
*Timo Lomp
*...

## Viited
Paadipöör

**Paadipöör** oli vanasti kalastamisel kasutatud abivahend, millega peale kalapüüki tõmmati loomus rannamadalale. Paadiparda külge olid kinnitatud puupööra hargid või raudaasad. Nendes keerles paadipööra raudvõll.

Noota kaldale tirides kasutati noodatiibade tõmbamisel kahte randa paigaldatud paadipööra.

## Viide

## Välislingid
*Paadipöör rannas, Eesti Vabaõhumuuseum
Per Bolund

**Per Daniel Bolund** (sündinud 3. juulil 1971 Stockholmis) on Rootsi poliitik ja bioloog. 

Alates 2019. aasta 4. maist on ta algselt Isabella Lövini ja seejärel Märta Stenevi kõrval üks kahest Rohelise Partei eestkõnelejast. 

2006. aastal valiti ta Rohelise Partei ridades Riksdagi liikmeks.

Ta on tegutsenud ka Stockholmi kommunaaltaseme poliitikas. 

2014. aasta oktoobrist 2021. aasta veebruarini oli ta finantsturgude minister ja aserahandusminister, 2019. aasta jaanuarist 2021. aasta veebruarini lisaks ka eluasememinister.

2021. aasta veebruarist kuni novembrini oli ta keskkonna- ja kliimaminister, samuti asepeaminister. 

## Isiklikku
Bolund sündis professorite perekonnas. Tal on magistrikraad bioloogias. Süsteemökoloogiat puudutanud doktoriõpingud jäid pooleli.

Tal on kolm last. 

## Viited
Paatkond

**Paatkond** on ühes paadis asuvate kalurite või hülgeküttide meeskond, spordivõistlustel sõudepaadi või purjeka meeskond või naiskond.

Ühes paadis peamiselt võrkudega kalastamas käivat või vanasti kaugemates randades rändpüügil käinud kalurite rühma on nimetatud ka *paadivägi* (murretes *selts*, *võrguselts*, *mest*, *mestimehed*, *seur*, *kamp*).

Paatkond oli tavaliselt püsiv (vähemalt ühe hooaja), selle suurus oli 3–10 meest (harilikult ühest kaluriperest või koos sugulaste ja naabritega), harva enam. Paat kuulus ühele paatkonnaliikmele, kes oli ka püügitööd juhatanud kipriks, või oli ühine. Võrgud olid igal kaluril omad. Iga paatkonna liige võttis kaasa sama arvu võrke, mis pikaks võrguriviks ühendatult kindla korra kohaselt vette lasti. Iga mees sai saagi oma võrkudest, paadi omanikule anti tasuks varikalad. Kui paat oli ühine, jagati saak paatkonna liikmete vahel võrdselt.

Selline kalapüügi viis püsis kauem Põhja-Eestis, kus räim ja kilu raputati võrgust välja (Lääne-Eesti teostati väljanoppimist). Paatkondades püsisid vanad kogukondlikud tavad kauem kui nootkondades.

Tänapäeval kutsutakse paatide, purjekate ja väikelaevadega veesõitu tegevaid seltskondasid ka *paadiperedeks*.
 
## Viited

## Välislingid
*  Paatkond. Eesti Põllumajandusmuuseum
Orléansi Akadeemia

**Orléansi Akadeemia** (**Académie d'Orléans**) on Orléansis Prantsusmaal tegutsev teaduslik ühing.

Asutatud 1761, kaotatud 1793, taastatud ja järjepidevalt tegutsev alates 1809. Praeguse nimega alates 1996. aastast. President (alates 2013) on Marc Baconnet.

## Liikmeid
*Marc Baconnet
*Anatole Bailly
*Pierre Beljambe
*Charles-Pierre Doyen
*Jean-Nicolas-Marcellin Guérineau de Saint-Péravy
*Louis d'Illiers
*Élie Jondot
*Pierre-Jean Le Corvaisier
*Benoît Lebrun
*Jules Loiseleur
*Claude de Loynes d'Autroche
*Jean Michel de Grilleau
*Michel Mudry
*Osmo Pekonen
*Charles Pensée
*Jean-François-Claude Perrin de Cypierre
*Nicolas Ponce
*Jacques-Isaac Seurrat de La Boulaye
110th Street

**110<sup>th</sup> Street** on New Yorgi keskse linnaosa Manhattani tänavajoonestikus rõhtsirge tee. 

## Vaata ka

*Komisjonäride 1811. aasta planeering
*Upper Manhattan
112th Street

**112<sup>th</sup> Street** on New Yorgi keskse linnaosa Manhattani tänav. 

## Vaata ka

*Komisjonäride 1811. aasta planeering
*Upper Manhattan
Olesja Žurakivska

**Olesja Viktorivna Žurakivska** (ukraina keeles Олеся Вікторівна Жураківська; sündinud 13. augustil 1973 Kiievis) on Ukraina näitleja.

## Filmirollid
* Saar (2016)
* Donbas (2018)
Mary Boleyn

**Mary Boleyn** (1499/1500 – 19. juuli 1543) oli inglise aadlik, kuninganna Anne Boleyni õde.

Mary oli Wiltshire'i krahvi Thomas Boleyni ja Elizabeth Howardi vanim laps. Lapsepõlve veetis ta Inglismaal, kuid 1514. aastal saadeti ta koos oma õega Prantsusmaale Louis XII õukonda. Mary naasis Inglismaale 1519. aastal.

Mary oli lühikest aega üks Henry VIII armukestest. Arvatakse, et Henry oli Mary kahe lapse isa, kuid selle kohta puuduvad tõendid. Mary võis olla ka Prantsusmaa kuninga François I armuke.

1520. aastal abiellus Mary õukondlase William Careyga. Abielust sündis kaks last:

* Catherine Carey (1524 – 15. jaanuar 1569), kes oli Henry VIII abikaasade Kleve Anna ja Catherine Howardi ning kuninganna Elizabeth I õukonnadaam;
* Henry Carey (4. märts 1526 – 23. juuli 1596), kes löödi Elizabeth I valitsusajal rüütliks.

1534. aastal abiellus Mary salaja William Staffordiga. Abielu vihastas kuninganna Anne'i, kuna William oli pärit vaesest perekonnast ning ei olnud aadlisoost. Mary ja William pagendati õukonnast. 

Mary suri teadmata põhjustel 19. juulil 1543.

## Viited


## Välislingid
Koduõlu

**Koduõlu** on kodustes tingimustes loomuliku käärimisega valminud jook, mis ei ole pastöriseeritud, separeeritud ega muul viisil pikema säilivuse tagamiseks töödeldud. 

Koduõlleks võib pidada ka linnaseekstraktist või õllekontsentraatide abil kääritatud õlut ning üldistavalt asjaarmastajate tehtud õlut, mis ei ole mõeldud kaubanduses levitamiseks ega kommertstooteks.
OCN

**OCN** (**Orion Cinema Network**) on põhikaabli kaudu kogu Lõuna-Korea filmikanal, mille omanik on CJ ENM. 2000. aastatel sai sellest Lõuna-Korea vaadatuim jaam, mis ajendas neid looma oma laialt tunnustatud ingliskeelset loosungit "Korea number üks kanal". Kuna kaabeltelevisiooni levik on Lõuna-Koreas üsna suur, on OCN populaarne filmikanal.

OCNi rivistus on segu mitme aasta tagustest või varasematest filmidest, eriti päevasel ajal, koos hilisemate filmidega esmaspäevaõhtuti. Nad ei edasta nii värskeid filme kui kaabeltelevisioonis pakutavat tasulist teenust pakkuv sõsarjaam CatchOn. Samuti vahendavad nad populaarsete ülemeremaade telesarjade osi, peamiselt Ameerika Ühendriikidest.
Karin Varik

**Karin Varik** (sündinud 30. augustil 1950) on eesti lastearst, lastekirurg.

Ta töötas alates 1971. aastast Tartu Ülikooli Kliinikumi lastekirurgia osakonnas õena ja seejärel alates 1977. aastast lastekirurgina.

1977. aastast on Karin Varik töötanud ka Tartu Ülikoolis õppejõuna. Karin Varik on korraldanud rahvusvahelisi erialakonverentse, osalenud mitmes heategevusprojektis ning olnud üks Tartu Ülikooli Kliinikumi Lastefondi asutajaid.

## Tunnustus

* 2010 – Tartu Ülikooli medal
* 2017 – Eesti Punase Risti II klassi teenetemärk
* 2020 – Tartu Tähe kavaler
* 2020 – teenetemärk "100 semestrit Tartu Ülikoolis"

## Viited
Mnet

**Mnet** (akronüüm **M**usic **N**etwork) on Lõuna-Korea tasulise televisiooni muusikakanal, mis kuulub CJ E&M-le, CJ ENMi jagunemisele, mis kuulub CJ Groupi.

Stuudio asub Sangam-dongis, Mapo-gu, Seoul on paljude stuudiopublikuga Mnet-saadete, st iganädalase elava muusikasaate M Countdown eetris ja salvestuskeskus. See on ka koht live-esinemiste jaoks ellujäämissaadetes nagu *[[Superstar K]]*, *[[Show Me The Money]]*,*[[Unpretty Rapstar]]*, *[[Produce 101]]* (esimene ja teine hooaeg), *[[Idol School]]*, *[[Produce 48]]* ja *[[Produce X 101]]*.
Wienerschnitzel

**Wienerschnitzel** on Ameerika Ühendriikide kiirtoidu restoranide kett. Selle asutas 1961. aastal John Galardi.
Tõnu Soidla

**Tõnu Soidla** (28. mail 1939 Rakvere – 12. märts 2025) oli eesti bioloog.

Ta on lõpetanud Tartu ülikooli bioloogina 1963. aastal. Hiljem töötas Peterburis molekulaargeneetikuna. Sai Leningradi Ülikoolist kandidaadikraadi 1963. ja doktorikraadi 1990. aastal.

## Teoseid
*Soidla, Tõnu 1992. Morphic resonance, molecular structure, and man: some metaphysics. In: Kull, Kalevi (ed.), *Baer and Modern Biology*. Tartu: University of Tartu, 37–38.
*Soidla, T. R. 1993. Some preliminary notes for a RNA-editing based model of Memory. *[[Folia Baeriana]]* 6: 261–268.
*Соидла, Тону 2012. *Апология динозавров*. Lambert Academic Publishing. ISBN 978-3-659-19478-8. (376 lk.) 

### Eesti keeles
*Soidla, Tõnu 1995. Bioloogilised tekstid, spirituaalsed väärtused. (Tõlkinud inglise keelest Ene-Reet Soovik.) *Akadeemia* 7(7): 1395–1401.

## Välislingid
*Intervjuu Tõnu Soidlaga (vene keeles).
Kena

**Kena** (ka *Kinė*, poola *Kiena*) on küla Leedus Vilniuse rajoonis Kalveliai vallas. Asub Kena jõe mõlemal kaldal, 23 km Vilniusest idas, Valgevene piiri lähedal.

Küla läbib Vilniuse-Minski raudtee. Raudteejaama juures on piiri- ja tollipunkt, mida läbivad ka Kaliningradi vahet sõitvad rongid.

Esimese ja Teise maailmasõja vahel kuulus küla Poolale.

Kenas asub 1920. aastal ehitatud katoliku kirik ja algkool.
Samuel

**Samuel** on heebrea päritolu mehenimi. Nime on pandud ka eestlastele.

Eestis oli 2019. aasta 1. jaanuari seisuga eesnimi Samuel 348 mehel. Samuel oli levikult 333. mehenimi. Nime Samuel kandja oli keskmiselt 12 aasta vanune (mediaanvanus oli 7). Kõige populaarsem oli eesnimi Samuel vanuserühmas 0–4, kus neid oli 10 000 elaniku kohta 17,08.

## Nime kandjaid
*Samuel Barrett
*Samuel Beckett
*Samuel Butler
*Samuel Eto'o
*Samuel Golomb
*Samuel Langhorne Clemens
*Samuel Morse
*Samuel Puusaar
*Samuel Saulus

## Vaata ka
*Samuil (eesnimi)

## Viited
Gubin

**Gubin** (saksa *Guben*, alamsorbi *Gubin*) on linn Poolas Lubuszi vojevoodkonnas Krosno Odrzańskie maakonnas. Gubin asub Neisse jõe paremal kaldal, Saksamaa piiri ääres. Jõe teisel kaldal asub Saksamaale kuuluv linn Guben.

Asulat on esmamainitud 1211. aastal, Magdeburgi linnaõigused sai 1235. aastal. Teises maailmasõjas hävis 90% linnast. 1945. aastal jagati Saksamaale kuulunud linn Guben kaheks. Jõe vasakul kaldal olev osa Gubenist jäi Saksamaale, paremal kaldal olev osa anti Poolale ja selle nimeks sai Gubin.

## Viited
Valge Kotka orden

**Valge Kotka orden** on mitme riigi autasu:
*Valge Kotka orden (Poola), 1705. aastal asutatud Poola orden
*Valge Kotka orden (Serbia), Serbia ja Jugoslaavia kuningriigi orden aastatel 1883−1945
*Valge Kotka orden (Venemaa keisririik), 1831. aastal asutatud Venemaa orden
Meeli Solnik

**Meeli Solnik** (sündinud 2. mail 1950) on eesti anestesioloog.

Ta alustas tööd õena Tartu Maarjamõisa haiglas 1972. aastal. 1981. aastal asus ta reanimatsiooni osakonna vanemõeks ning 2005. aastast on ta Tartu Ülikooli Kliinikumi anestesioloogia ja intensiivravi kliiniku ülemõde.

## Tunnustus

* 2020 Tartu Tähe kavaler

## Viited
Brzeg Dolny

**Brzeg Dolny** (saksa *Dyhernfurth*) on linn Poolas Alam-Sileesia vojevoodkonnas Wołówi maakonnas, Brzeg Dolny valla halduskeskus. Brzeg Dolny asub Odra jõe paremal kaldal, Wrocławi kesklinnast umbes 29 km loodes.

Asulat on esmamainitud 1305. aastal, linnaõigused sai 1663. aastal. 1945. aastal läks Saksamaa koosseisust Poolale ja kaotas linnaõigused. 1954. aastal sai Brzeg Dolny linnaõigused tagasi.

Brzeg Dolnys asub keemiakombinaat PCC Rokita SA.

## Viited
Valgmik (kirikuarhitektuur)

**Valgmik** ehk **klerestoorium** on basiilika tüüpi kiriku kesklöövi kõrgseina ülemine osa, milles on kesklöövi valgustavad aknad. Valgmikust allpool on empooride või trifooriumi arkaad, harvem pseudotrifoorium.

Kui valgmikule vastav seinaosa kirikus esineb, ent see on akendeta, on tegemist pseudobasiilikaga.

Hilisgootikas võib valgmik asetseda otse arkaadi kohal.

## Pildid

File:Monreale.jpg|Monreale toomkiriku valgmik arkaadi kohal
File:Malmesbury.abbey.clerestory.arp.jpg|Malmesbury kloostrikiriku valgmik
File:Cathedrale d&#039;Amiens - Grandes verrieres et voutes de la nef.jpg|Amiensi katedraali suured valgmikuaknad
File:Tartu toomkirik - panoramio.jpg|Tartu toomkiriku pseudotrifoorium ja valgmik selle kohal
File:Bern Münster Innen Kanzel 1.JPG|Berni toomkirikus algab valgmik trifooriumitsoonis asuvatest niššidest
File:Marienkirche Lübeck Mittelschiff 1.jpg|Lübecki Maarja kirikus paikneb valgmik otse arkaadi kohal, kuid akende alumine osa on pime


## Vaata ka
* framuug
* katuseaken
* vintskap

## Viited
Stig Engström (Skandiamannen)

**Stig Folke Wilhelm Engström** (26. veebruar 1934 – 26. juuni 2000) oli Rootsi graafiline disainer.

Rootsi peaprokurör Krister Petersson kinnitas 2020. aasta 10. juunil toimunud pressikonverentsil, et 2000. aastal enesetapu sooritanud Engström oli süüdi Olof Palme mõrvas, kriminaalasi lõpetati.

## Viited
Stig Engström

Sellenimelisi isikuid on mitu:
* **[[Stig Engström (näitleja)|Stig Engström]]**, 14. jaanuaril 1942 sündinud Rootsi näitleja
* **[[Stig Engström (Skandiamannen)|Stig Engström]]**, 1934–2000 elanud rootslane (tuntud ka kui "Skandiamannen", Skandia-mees)
Kalev Külv

**Kalev Külv** (sündinud 28. augustil 1953 Kormilovka rajoonis Omski oblastis Vene NFSV-s) on Eesti endine kergejõustiklane, kelle põhiala oli kettaheide.

Ta sündis Omski oblastis märtsis 1949 Eestist küüditatute perekonnas. Perekond pöördus 1957. aastal Eestisse tagasi.

Ta lõpetas 1975. aastal Tartu Riikliku Ülikooli kehakultuuriteaduskonna.

Spordiga hakkas tegelema Eestis Rõngus. Treenis algul Tartus Rein Aule, hiljem Toivo Moorasti ja Aleksander Lohu juhendamisel. 

Tulnud Eesti noortemeistriks kettaheites. Nõukogude Liidu meistrivõistlustel kettaheites saanud 12. (1979), 24. (1980) ja 8. koha (1982) ning talvistel meistrivõistlustel sai kahel korral 7. koha (1981 ja 1982). Ta on tulnud Tööjõureservide üleliiduliseks meistriks. Ta on tulnud 11 aastal järjest (1979–1989) Eesti meistriks kettaheites, aastatel 1976–1978 võitis 3 korral meistrivõistlustel hõbemedali. Püstitas 1981. aastal Eesti rekordi kettaheites 65.34 ja on tõuganud kuuli 18.08. 

Aastatel 1975–1978 oli ta Kohtla-Järve spordikooli treener, 1980–1985 Tööjõureservides treener-õpetaja, 1985–1988 Tallinna Spordiinternaatkooli spordiõpetaja ja 2008–2019 Rõngu Keskkooli kehalise kasvatuse õpetaja.

## Välislingid
*
*Kalev Külv veebilehel World Athletics
Ameerika Ühendriikide mereväe katselendurite kool

**Ameerika Ühendriikide mereväe katselendurite kool** (*United States Naval Test Pilot School*, USNTPS) on Ameerika Ühendriikide mereväe lennukool, kus koolitatakse katselendureid.

USNTPS koolitab katselendureid ja teisi lennuvahendite katsetustel osalejaid, peamiselt mereväele, merejalaväele, maaväele ja ka õhuväele. See on USA maaväele põhiline katselendureid koolitav lennukool, sest see on ainus sõjaväelennukool, mis koolitab helikopterite katselendureid.

Kool asutati 12. märtsil 1945. aastal ja see asub Patuxent Riveris Marylandi osariigis. 

## Viited
Graveerimisnõel

**Graveerimisnõel** on 2-3 mm jämedusest terastraadist, otsast teritatud ja pliiatsi moodi puitkestaga ümbritsetud nõel, mis on olulisim tööriist kõigi sügavtrükitehnikate juures. Nõela teravikule võib anda mitmesuguse kuju, on olemas erineva kaldega koonilisi ja lapikult teritatud nõelu ("linnukeeli"). Terasots peab kestast mõne millimeetri jagu välja ulatuma.

Graveerimisnõela ei tohi segi ajada samuti graafikas kasutatava uuritsaga, mille ots on kiiljalt lõigatud; graveerimisnõelal on see seevastu alati nõelataoliselt terav, olenemata nõela ristlõike kujust.

## Kasutamine
Kuivnõela jaoks kasutatakse enamasti kooniliselt teritatud ümaraid nõelu. Mida teravam on koonus, seda hõlpsamalt tungib nõel trükiplaadi metalli ja seda tugevam tuleb kraat, kuid terav nõel nürineb kiiresti ja võib tugeval surumisel murduda. Tuleb arvestada, et mida suuremat jõudu rakendatakse nõelale, seda jämedam ja tugevam peab see olema. Mida nürim on teritusnurk, seda hõlpsamalt jookseb nõel plaadil igas suunas, kraat on madal ja joonesüvend samuti.

Kiilukujuliselt ümardatud otsaga nõela (ristlõige terava ovaali kujuline) saab kasutada eriti tugevate ja sügavate joonte lõikamiseks.

Ka ofordis kasutatakse koonilist nõela, selle teritusnurk võib olla terav ja nõel on tavaliselt peenike. Ofordinõela tipp ümardatakse enne kasutamist õlikivil.

## Viited
Działdowo

**Działdowo** (saksa *Soldau*) on linn Poolas Warmia-Masuuria vojevoodkonnas, Działdowo maakonna halduskeskus.

Działdowo sai linnaõigused 1344. aastal. Alates 1466. aastast oli Poola Kuningriigi läänivaldus. 1525. aastast oli Preisimaa hertsogiriigi võimu all. Tagasi Poola koosseisu läks linn 1920. aastal.

## Viited
Odaviske Eesti meistrivõistluste medalivõitjad

**[[Odavise|Odaviske]] [[Eesti meistrivõistluste medalivõitjad kergejõustikus|Eesti meistrivõistluste medalivõitjad.]]**

## Mehed

## Naised
Mukuliai

**Mukuliai** on küla Leedus Zarasai rajoonis Zarasai vallas. 

Küla asub Avilysi järve lõunakaldal ja on kujunenud endise Mukuliai mõisa juurde. Mukuliais asuv vana vanausuliste kalmistu on muinsusmälestisena kaitse all. Seal kasvavad Mukuliai tammed ja Mukuliai pappel on looduskaitse all.

Mukuliai I tamme ümbermõõt on 5,45 ja kõrgus 26 meetrit. Mukuliai II tamm kasvab metsanoorendikus, selle ümbermõõt on 5,2 ja kõrgus 16,5 meetrit. Mukuliai III tamme ümbermõõt on 4,5 ja kõrgus 19 meetrit. Mukuliai IV tamme ümbermõõt on 4,9 ja kõrgus 23,2 meetrit.

Aastail 1966–1981 oli Mukuliai Ežerėnai külanõukogu halduskeskuseks. 
## Elanikkond


* 70 (1902)
* 49 (1923)
* 83 (1959)
* 71 (1970)

* 57 (1979)
* 36 (1989)
* 25 (2001)
* 21 (2011)



Mukuliai,_III_ąžuolas.jpg|Mukuliai III tamm
Mukuliai,_4-to_ąžuolo_kamienas.jpg|Mukuliai IV tamm
Mukuliai,_ąžuolas.JPG|Mukuliai I tamm
Mukuliai,_senosios_kapinės.JPG|Vana vanausuliste kalmistu


## Viited

## Välislingid
Abielu lahutamine Vana-Roomas

**Varasemal ajajärgul lahutati Vana-Roomas** harva ning sellesse suhtuti väga hukkamõistvalt. 233. aastani eKr ei olnud teadaolevalt ühtegi abielulahutust. Vabariigi ajajärgu lõpuks muutus aga abielu lahutamine nii sagedaseks, et keiser Augustus võttis abielu rikkumise karistamiseks vastu hulgaliselt karme seadusi. Nende seaduste alusel karistati nii süüdlast ennast kui ka abielurikkumisele kaasaaitajaid.

Abielu lahutamiseks Vana-Roomas eeldati enamasti, et piisab ainult mehe ja naise väitest, et nad ei ole enam abielus. Riigil oli selles protsessis vähe osalust ning abielulahutuse põhjuste väljaütlemist üldjuhul ei nõutud.

Rooma 2. sajandi pKr jurist Gaius kirjeldas abielu lahutamist Vana-Roomas järgmiselt: 

Dig. 24.2.2.1. *Gaius libro undecimo add edictum provinciale. In repudiis autem, id est renuntiatione commprobata sunt haec verba: „tuas res tibi habeto“, item haec: „tuas res tibi agito“.* 

Dig. 24.2.2.1. Gaius provintsiedikti kommentaari 11. raamatus. Ühepoolse lahutuse korral kinnitatakse abielu lõpetamist sõnadega „võta oma asjad endale“ või sõnadega „võta oma asjad endaga kaasa“.  

*Repudium*´iks nimetati abielu *sine manu* lahutamist juhul, kui lahutada soovis ainult üks abielupool. Abielu *sine manu*, mis on sõlmitud mehe ja naise vabal tahtel, võidi ka lahutada mõlema vabal tahtel. *Divortuim mutuo dissensu*'ks nimetati abielu lahutamist mõlema poole ühise nõusoleku puhul.   

Abielu *cum manu* ja *sine manu* lahutati erinevalt.    

Abielu *cum manu*, kus domineerib mehe ühekülgne võim nii naise kui ka kogu naise vara üle, võis lahutada ainult mees. *Conferreatio* ehk tunnistajate ja preestri juuresolekul okasleiva ohverdamise teel sõlmitud abielu võidi lahutada ainult vastava sakraalse toimingu *diffarreatio* teel. *Coemptio* teel ehk naise näiliku ostmistehingu ehk *mancipatio* sõlmitud abielu sai lahutada ainult *remancipatio* teel.  

Pärast lahutamist pidid säilima abielupoolte ühiste laste õigused isale ja tema varandusele. Naised ei tohtinud sõlmida uut abielu enne kui oli möödunud aasta lahutusest.

## Vaata ka
*abielu Vana-Roomas

## Viited
Kirkcaldy

**Kirkcaldy** (gaeli keeles *Cair Chaladain*) on linn Fife'i maakonnas Šotimaal. Linn asub umbes 19 kilomeetrit Edinburghist põhjas.

## Välislingid
Mukuliai mõis

**Mukuliai mõis** (leedu *Mukulių dvaras*) on endine mõis Leedus Zarasai rajoonis Zarasai vallas Mukuliais.

Mõis rajati XVIII sajandil. Selle esimesed omanikud olid Giedraitised, hiljem Kelpšid. 1872. aastal läks mõis Pavel Bobrovski valdusse; toona kuulus mõisale 236 hektarit maad. Bobrovski elas Peterburis, kuid suved veetis Mukuliais; tema kohaoleku tähistamiseks heisati sealsele künkale lipp.

Bobrovski suri Peterburis, ent maeti Mukuliai kalmistule. Tema surma järel said mõisa omanikeks Gulbinskid, 1923. aastal ostis selle Juozas Buzelis. 1920. aastal võõrandati suurem osa mõisa maadest.

1878. aastal sündis mõisas Peter von Wrangell, kes oli üks valgekaartlaste juhte Venemaa kodusõjas.

Mõisakompleksist on säilinud park, põllumajanduslik tootmishoone, ait ja härrastemaja.

Bobrovski rajas mõisa parki kuusealleed ja lasi sinna istutada eksootilisi puid, sealhulgas seedreid. Pargis kasvab looduskaitsealune Mukuliai pappel, mille ümbermõõt on 5,95 meetrit ja kõrgus 39 meetrit.

## Viited
Fides Agenist

**Fides Agenist** ehk **püha Fides** (prantsuse keeles Sainte Foy, oksitaani ja hispaania keeles Santa Fe, portugali Santa Fé, inglise keeles Saint Faith) oli varakristlik märter, kes elas ja suri 4. sajandi algul Akvitaanias Agenis. Tema surma-aastaks pakuvad erinevad allikad 287. või 303. aastat, viimatinimetatu langeks keiser Diocletianuse kristlaste tagakiusamise ajale. Pühaku mälestuspäev on 6. oktoobril.

## Pärimus
Pärimuse järgi võeti Fides 12- või 13-aastaselt kinni Rooma keisririigis toimunud kristlaste tagakiusamise käigus ja sunniti teda piinamise ähvardusel ohverdama paganlikele jumalatele. Tütarlaps keeldus, teda piinati hõõguval praerestil ja lõpuks löödi tal pea maha. Martüroloogiumites nimetatakse teda "neitsi ja märter".

## Austamine
Fidese austamine on teada juba 6. sajandi lõpust, vanim martüüriumi kirjeldus pärineb isegi 5. sajandist. 1059. aasta ja 1067. aasta vahel pandi Saint-Michel-de-Cuxa kloostris kirja hagiograafiline hümn "Cançó de Santa Fe", 'Laul Fidesest', mis on ühtlasi vanim säilinud katalaanikeelne tekst. Fidese säilmed rööviti 866. aastal Agenist ja viidi Conquesi, mis kujunes keskajal kuulsaks palverännakukohaks, kust Fidese kultus levis ümberkaudu kaugemale. Pühaku säilmed asuvad tänaseni Conquesi Sainte-Foy kloostrikirikus.

1094. sajandil asutas Egisheimi krahvi tütar Hildegard, üks Hohenstaufenite esiemasid, Schlettstadtis (tänapäeval Sélestat) benediktlaste kloostri, mille asustasid Conquesi kloostri mungad (Elsassi kloostrite mungad olid investituuritülis keisri pooldajad), kes tõid osa Fidese säilmeist endaga kaasa ja pühitsesid pühakule oma kloostri kiriku. Osa säilmeid jõudis Sankt Galleni kloostrisse. 1115. aastal olid Fidese säilmed ka Freiburgi lähedal Söldeni benediktlaste naiskloostris.

## Ikonograafia
Fidest võidakse kunstis kujutada nelja atribuudiga või mõnega nendest; praerest, mis on tema kannatusriist; kroon ja tuvi, mis viitavad kaaskristlaste nägemusele, kuidas taevast lennanud tuvi kroonis neitsi hiilgava krooniga; ja mõõk, millega märtri pea maha raiuti, samuti märtri atribuut palmioks.

## Viited
Stig Engström (näitleja)

**Stig Engström** (sündinud 14. jaanuaril 1942) on Rootsi näitleja. Alates 1968. aastast on tema ekraanikarjäär hõlmanud enam kui 80 filmi- ja telerolli.

## Valik filme
* *[[Badarna]]* (1968)
* *[[Georgia, Georgia]]* (1972)
* *[[I Am Maria]]* (1979)
* *[[Göta kanal eller Vem drog ur proppen?]]* (1981)
* *[[Mio in the Land of Faraway]]* (1987)
* *[[The Police Murderer]]* (1994)
* *[[Drowning Ghost]]* (2004)
* *[[Behind Blue Skies]]* (2010)

## Viited

## Välislingid

*Stig Engström (IMDb)
*Stig Engström (Rootsi filmi andmebaas)
Vasaraheite Eesti meistrivõistluste medalivõitjad

**[[Vasaraheide|Vasaraheite]] [[Eesti meistrivõistluste medalivõitjad kergejõustikus|Eesti meistrivõistluste medalivõitjad.]]**

## Mehed

## Naised
Zarasai vald

**Zarasai vald** (leedu keeles *Zarasų seniūnija*) on 2. järgu haldusüksus (vald) Leedus Zarasai rajooni territooriumil. Vald piirneb kirdes Lätiga.

Valla pindala on 148&nbsp;km².  2011. aasta seisuga elas seal 2 089 inimest. Valla keskus on Zarasai linn, mis aga valla koosseisu ei kuulu. Vallavanem on Valdas Utka.

Lisaks küladele on vallas ka mõned huutorid

## Viited
Diabaly lahing

**Diabaly lahing** toimus 2013. aasta jaanuaris Mali valitsusvägede ja islamimässuliste, peamiselt AQIM-i ja Ansar Dine vahel. Diabaly oli äärmuslaste kontrolli all nädal aega, 21. jaanuariks suutsid Mali väed Prantsusmaa õhulöökide toel linna tagasi vallutada.

Võitluses hukkus üle 60 inimese.

## Viited
Vectorbloc

**Vectorbloc** on terasest valatud moodulkonstruktsiooni ühendussüsteem. See on analoogne ISO nurgaga, mis leiutati 1950. aastal Malcom McLeani poolt merekonteinerite ladustamiseks. VectroBloc koosneb 9 osast: pingutuspoltidest, alumisest VectorBloc'ist, fassaadi kinnitusest, lisaseadmete ühenduskohast, esiku või rõduplaadi kinnitusest, *gusset* plaadist, koonusekujulistest kinnituskohadest, ülemisest Vectorbloc'st ja vinnastuspunktidest. VectroBloc'il on laienev tihend, mis pärast moodulite paigaldamist sulgeb liitekohad seestpoolt. 

### Kasutus
VectroBloc’i kasutatakse moodulitest koosnevate korterite, hotellide, ühiselamute, haiglate ja kliinikute, kontorite, tööstusrajatiste, ümberpaigutatavate / hädaolukorras kasutatavate rajatiste ehitamiseks. 

## Viited
Lakinsk

**Lakinsk** (vene Лакинск) on linn Venemaal Vladimiri oblastis Sobinka rajoonis. Asub Kljazma lisajõe Undolka ääres, 30 km Vladimirist edelas ja 150 km Moskvast idas. 

Asula sai alguse Undoli külast, mille lähedal 1889. aastal hakkas tööle kudumisvabrik. Selle juurde tekkinud asula sai 1927. aastal nime Lakisnki, millega 1965 liideti Undoli küla. 1969. aastal sai asula linnaõigused. 

2003. aastal oli Lakinski elanike arv 17 100.

## Välislingid

*http://lakinskmo.ru/
Ukraina Riiklik Tolliteenistus

**Ukraina Riiklik Tolliteenistus** (ukraina keeles Державна митна служба України) on Ukraina riigiasutus, mis viib ellu tollipoliitikat.